મારી તમામ ફિલ્મોમાંથી ‘કભી હાં કભી ના’ મારા દિલની બહુ નજીક છે, કારણ કે આ ફિલ્મ મારી શરૂઆતની સફળ ફિલ્મોમાંની એક છે. આ ફિલ્મના અનેક સીન સ્ક્રિપ્ટ કરતાં સાવ અલગ છે જેને મેં મારી દિલની લાગણી પ્રમાણે ભજવ્યા છે. આ ફિલ્મમાં એક સીન છે જેમાં હું જેને પ્રેમ કરતો હોઉં છું એ સુચિત્રા અને તેનો પ્રેમી દીપક એકબીજાને કિસ કરવાની તૈયારીમાં હોય છે, જે જોઈને હું દુ:ખી થઈ જાઉં છું. વાર્તા પ્રમાણે મારે એ જોઈને દુ:ખી થવાનું હતું, પણ મારું દિલ આના માટે નહોતું માનતું, કારણ કે જો રિયલ લાઇફમાં એવું થાય તો હું ત્યાં ઊભો રહીને જોયા કરવાને બદલે કાં તો મારી પ્રેમિકાના પ્રેમીને મારું અને જો એવું થઈ શકે એમ ન હોય તો ત્યાંથી ભાગી જાઉં. આખરે મેં ડિરેક્ટરને સમજાવીને સ્ક્રિપ્ટમાં ફેરફાર કરાવીને હું ત્યાંથી ભાગી જાઉં છું એવો સીન રખાવ્યો હતો.